শহীদ ইমরান একটি সবুজ জান্নাতি পাখি, যে পাখিটি স্বপ্নের সবুজ পাখা মেলে এখন আর এ শহরে আসে না। ভাবনার মুক্তবিহঙ্গ ডানা মেলে অলিতে গলিতে কাউকে আর নামাজের জন্য ডাকে না। হঠাৎ চমকে ওঠার মতো তার সেই চেনা মমতামাখা কন্ঠস্বর এখন আর কেহ শুনে না। মিছিলের নগরীতে সম্মুখে দাঁড়িয়ে নারায়ে তাকবির শ্লোগান তার সেই বলিষ্ঠ কন্ঠে উচ্চারিত হয় না। কিংবা কলেজ থেকে ফেরার পর মাকে খুব আদর করে বলে না ক্ষুধা লেগেছে তাড়াতাড়ি খেতে দাও। পড়ন্ত বিকেলে খেলার মাঠে যাবার জন্য বন্ধুরা এখন আর তার চিৎকার শোনে না।